寄題陳同甫抱膝亭
作者：陳傅良
朝代：宋

paragraphs: 稻粱不難謀，軒冕亦易得。
胡爲抱膝翁，惻惻復惻惻。
秋風墮碧梧，鳳鳥去無迹。
愁吟草際蛩，兒女淚盈臆。
忽然一長嘯，孤響起空寂。
令人識雅頌，一唱三嘆息。
室廬在路傍，耕鑿在民籍。
行人聽笑語，稚子共眠食。
讀書果何罪，鬚髮又半白。
此意太勞勞，此身長抑抑。
抱膝且不可，出門更何適。
但勿問門外，蓬蒿若干尺。